SK Úradný vestník Európskej únie C 229/9

Oznámenie o začatí čiastočného predbežného preskúmania vyrovnávacích opatrení uplatniteľných na dovoz kyseliny sulfanilovej s pôvodom v Indii

(2007/C 229/06)

Komisia z vlastnej iniciatívy rozhodla o začatí čiastočného predbežného preskúmania obmedzeného na úroveň subvencovania pre určitých indických vyvážajúcich výrobcov podľa článku 19 nariadenia Rady (ES) zo 6. októbra 1997 č. 2026/97 o ochrane pred subvencovanými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1).

1. Výrobok

Výrobok, ktorý je predmetom preskúmania, je kyselina sulfanilová s pôvodom v Indii (ďalej len „príslušný výrobok“), ktorá je v súčasnosti zaradená pod kód KN ex 2921 42 10. Tento kód KN sa uvádza iba pre informáciu.

2. Existujúce opatrenia

V súčasnosti platným opatrením je konečné antidumpingové clo uložené nariadením Rady (ES) č. 1338/2002 (2) na dovoz kyseliny sulfanilovej s pôvodom v Indii.

Toto opatrenie je v súčasnosti predmetom preskúmania pred uplynutím platnosti (3).

3. Dôvody preskúmania

Komisia má k dispozícii dostatočné prima facie dôkazy o tom, že okolnosti relevantné pre subvencovanie, na základe ktorých boli priijaté opatrenia, sa zmenili a tieto zmeny majú trvalý charakter.

Zdá sa, že skutočne došlo k výraznému poklesu výhod plynúcich z dvoch systémov subvencovania (systém úverových colných knižiek – Duty Entitlement Passbook Scheme, ďalej len „DEPBS“, a systém oslobodenia od dane z príjmov podľa oddielu 80 HHC Zákona o dani z príjmov – Income Tax Exemption, ďalej len „ITES“). Je to kvôli zmene súvisiacich základných indických zákonov, ktoré vytvárajú právny rámec pre uvedené systémy.

V dôsledku toho je pravdepodobné, že počas obdobia prešetrovania použitého v prešetrovaní, ktoré viedlo k stanoveniu úrovne existujúcich opatrení, došlo k poklesu úrovne subvencovania v prípade tých spoločností, ktorých opatrenia závisia úplne alebo sčasti od výhod, ktoré im plynuli z jedného alebo oboch uvedených systémov.

Z uvedených skutočností možno vyvodiť záver, že na vyrovnávanie súčasného subvencovania už nie je nevyhnutne potrebné zachovávať opatrenia na ich súčasnej úrovni, ktoré sú uvedené v predchádzajúcom odseku a ktoré sa uplatňujú na dovoz výrobku, ktorý je predmetom preskúmania. Uvedené opatrenia by sa preto mali preskúmať vo vzťahu k dotknutým spoločnostiam.

K týmto spoločnostiam patria spoločnosti uvedené v prílohe a každý iný výrobca výrobku, ktorý je predmetom preskúmania, ktorý sa Komisii prihlási v lehote stanovenej v ods. 5 bode i) a ktorý v tej istej lehote preukáže, že (1) mu plynuli výhody z jedného alebo dvoch uvedených systémov subvencovania v období prešetrovania použitého v prešetrovaní, ktoré viedlo k stanoveniu úrovne opatrenia, ktoré sa naň vzťahuje (1. júl 2000 – 30. jún 2001), a že (2) výhody, ktoré mu plynuli z uvedených systémov, sa znížili vzhľadom na uvedené štrukturálne zmeny týchto systémov.

Okrem toho, ak z revízneho prešetrovania vyplynie alebo ak ktorákoľvek zainteresovaná strana poskytne v lehote stanovenej v odseku 5 bode i) dostatočné dôkazy prima facie o tom, že vývozcom príslušného výrobku, ktorých sa týka súčasné preskúmanie, plynú výhody z iných ako uvedených systémov subvencovania, môže sa v rámci súčasného preskúmania uskutočniť aj prešetrenie týchto systémov subvencovania.

Ak by upravené subvenčné rozpätia, ktoré vyplynú zo súčasného prešetrovania, mohli mať vplyv na opatrenia uplatniteľné na spoločnosti, ktoré spolupracujú pri prešetrovaní, v ktorom sa stanovila úroveň opatrení, a/alebo na zostatkové opatrenie uplatniteľné na všetky ostatné spoločnosti, možno ich zodpovedajúcim spôsobom pozmeniť.

Je potrebné poznamenať, že v prípade tých spoločností, na ktoré sa vzťahujú antidumpingové aj vyrovnávacie opatrenia, možno antidumpingové opatrenia zodpovedajúcim spôsobom upraviť, ak dôjde k zmene vyrovnávacieho opatrenia.

4. Postup

Komisia po porade s poradným výborom dospela k záveru, že existujú dostatočné dôkazy na odôvodnenie začatia čiastočného predbežného preskúmania ex officio, a týmto začína preskúmanie v súlade s článkom 19 základného nariadenia.

V prešetrovaní sa posúdi potreba zachovať, odstrániť alebo zmeniť a doplniť existujúce opatrenia vo vzťahu k tým spoločnostiam, ktorým plynuli výhody z jedného alebo oboch uvedených systémov subvencovania, a tým spoločnostiam, ktoré mali prospech z iných systémov, v prípade, že boli poskytnuté dostatočné dôkazy podľa ods. 3 šiesteho pododseku. V závislosti od výsledkov súčasného prešetrovania sa v prešetrovaní zváži aj potreba upraviť opatrenia uplatniteľné na iné spoločnosti, ktoré spolupracovali v prešetrovaní, v ktorom sa stanovila úroveň existujúcich opatrení a/alebo zostatkové opatrenie uplatniteľné na všetky ostatné spoločnosti.

a) Dotazníky

Komisia v záujme získania informácií, ktoré považuje za potrebné na účely prešetrovania, zašle dotazníky spoločnostiam uvedeným v prílohe a orgánom príslušnej vyvážajúcej krajiny. Vyplnený dotazník by mal byť spolu s podpornými dôkazmi doručený Komisii v lehote stanovenej v ods. 5 bode i).

b) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili iné informácie ako tie uvedené vo vyplnených dotazníkoch a poskytli podporné dôkazy. Tieto informácie spolu s príslušnými dôkazmi musia byť Komisii doručené v lehote stanovenej v ods. 5 bode i).

Komisia môže okrem toho vypočuť zainteresované strany, pokiaľ predložia žiadosť, v ktorej preukážu, že existujú osobitné dôvody, pre ktoré by mali byť vypočuté. Táto žiadosť sa musí predložiť v lehote stanovenej v ods. 5 bode ii).

5. Lehoty

i) Pre strany na prihlásenie, na predloženie vyplnených dotazníkov a akýchkoľvek iných informácií

Všetky zainteresované strany, predovšetkým orgány príslušnej vyvážajúcej krajiny, ak sa ich vyjadrenia majú počas prešetrovania zohľadniť, sa musia Komisii prihlásiť, oznámiť jej svoje stanoviská a predložiť vyplnené dotazníky alebo akékoľvek iné informácie, vrátane informácií uvedených v ods. 3 šiestom pododseku, do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedenej lehoty.

ii) Vypočutia

V rámci uvedenej 40-dňovej lehoty môžu všetky zainteresované strany tiež požiadať o vypočutie Komisiou.

6. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť v písomnej forme (nie v elektronickej, ak nie je uvedené inak) a musia uvádzať názov, adresu, e-mailovú adresu, telefónne číslo a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited (4)“ a v súlade s článkom 29 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate H Office: J-79 4/23 B-1049 Brussels Fax (32-2) 295 65 05.

7. Nespolupráca

Ak ktorákoľvek zo zainteresovaných strán odmietne sprístupniť alebo poskytnúť potrebné informácie v rámci stanovenej lehoty alebo významným spôsobom bráni v prešetrovaní, pozitívne alebo negatívne zistenia sa môžu podľa článku 28 základného nariadenia stanoviť na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nezohľadňujú a podľa článku 28 základného nariadenia sa môžu využiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných skutočnostiach, môže byť výsledok pre túto stranu menej priaznivý ako v prípade, keby bola spolupracovala.

8. Harmonogram prešetrovania

V súlade článkom 22 ods. 1 základného nariadenia sa prešetrovanie ukončí do 15 mesiacov odo dňa uverejnenia tohto oznámenia v Úradnom vestníku Európskej únie.

9. Ďalšie predbežné preskúmania podľa článku 19 základného nariadenia

Rozsah súčasného preskúmania je stanovený v ods. 4. Každá strana, ktorá chce požiadať o preskúmanie z iných dôvodov, môže tak urobiť v súlade s ustanoveniami článku 19 základného nariadenia.

10. Spracovanie osobných údajov

Chceli by sme vás upozorniť, že so všetkými osobnými údajmi zozbieranými počas prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (5).

(1) Ú. v. ES L 288, 21.10.1997, s. 1. Nariadenie naposledy zmenené a doplnené nariadením (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. ES L 196, 25.7.2002, s. 1. Nariadenie naposledy zmenené a doplnené nariadením Rady (ES) č. 123/2006 (Ú. v. EÚ L 22, 26.1.2006, s. 5).

(3) Ú. v. EÚ C 171, 24.7.2007, s. 14.

(4) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 29 základného nariadenia a článku 12 Dohody Svetovej obchodnej organizácie (WTO) o subvenciách a vyrovnávacích opatreniach.

(5) Ú. v. ES L 8, 12.1.2001, s. 1.